
Secţiunea II
                                                                         
CAIET DE SARCINI
privind achiziționarea serviciilor de pază


[bookmark: _Hlk114477052]Obiectul achiziției: Obiectul prezentei documentații este contractarea prin acord-cadru a serviciilor de pază, cod CPV: 79713000-5, pentru obiectivul INCD URBAN-INCERC.

1. Introducere
Caietul de sarcini conține indicații privind regulile de bază care trebuie respectate, astfel încât potențialii ofertanți să elaboreze propunerea tehnică și financiară corespunzător cu necesitățile Autorității Contractante.
Cerinţele din caietul de sarcini vor fi considerate ca fiind obligatorii și minimale.
În acest sens, orice propunere tehnică va fi luată în considerare numai în măsura în care această propunere presupune asigurarea unui nivel calitativ egal sau superior cerinţelor minimale din caietul de sarcini.
În cadrul acestei proceduri, INCD URBAN-INCERC îndeplinește rolul de Autoritate Contractantă, respectiv Beneficiar în cadrul Contractului.
Pentru scopul prezentei secțiuni a Documentației de Atribuire, orice activitate descrisă într-un anumit capitol din Caietul de sarcini și nespecificată explicit în alt capitol, trebuie interpretată ca fiind menționată în toate capitolele unde se consideră de către Ofertant că aceasta trebuia menționată pentru asigurarea îndeplinirii obiectului Contractului.

2. Informații despre autoritatea contractantă, contextul contractului
Institutul Naţional de Cercetare-Dezvoltare în Construcţii, Urbanism şi Dezvoltare Teritorială Durabilă „URBAN-INCERC” a fost înfiinţat prin Hotărârea nr. 1398 din 18 noiembrie 2009, publicată în Monitorul Oficial nr. 816 din 27 noiembrie 2009.
INCD URBAN-INCERC efectuează: lucrări pentru soluţionarea problemelor din domeniul său de activitate, cercetări în domeniul construcţiilor şi materialelor de construcţii, altele decât cele prevăzute în Planul naţional de cercetare-dezvoltare şi inovare, studii şi cercetări în vederea elaborării reglementărilor tehnice şi economice care stau la baza activităţii de concepere, realizare şi exploatare, precum şi de post-utilizare a construcţiilor, cercetări aplicative având rol de suport pentru diferite sectoare sau activităţi, studii şi cercetări aplicative în domeniul amenajării teritoriului şi dezvoltării regionale, a dezvoltării reţelei de localităţi, policentricitate, protecţia zonelor construite şi naturale, reabilitare şi reconstrucţie ecologică, elaborarea de studii şi cercetări aplicative în urbanism pentru dezvoltarea durabilă a aşezărilor umane, diagnoze şi prognoze în domeniul amenajării teritoriului, urbanismului şi locuirii etc.
Misiunea INCD URBAN-INCERC este de a asigura desfăşurarea optimă a activităţii de cercetare, dezvoltare tehnologică şi inginerie în domeniul construcţiilor și dezvoltării teritoriale.
3. Descrierea serviciilor solicitate
Asigurarea serviciului de pază pentru bunurile imobile situate în București, șos. Pantelimon, nr. 266, sector 2, aflate în administrarea INCD URBAN-INCERC.
Paza și protecția sunt activități desfășurate prin forțe și mijloace specifice, în scopul asigurării siguranței obiectivelor, bunurilor și valorilor împotriva oricăror acțiuni ilicite care lezează dreptul de proprietate, existența materială a acestora, precum și protejarea persoanelor împotriva oricăror acte ostile care le pot periclita viața, integritatea fizică sau sănătatea.
Paza va fi asigurată de către societăţi specializate în serviciul de pază şi protecţie. Acestea trebuie să fie constituite şi să funcţioneze potrivit legislaţiei în vigoare (Legea nr. 333/2003 privind paza obiectivelor, bunurilor, valorilor și protecția persoanelor, cu modificările și completările ulterioare, H.G. nr. 301/2012 pentru aprobarea normelor metodologice de aplicare a Legii nr. 333/2003 privind paza obiectivelor, bunurilor, valorilor și protecția persoanelor, cu modificările și completările ulterioare), având ca obiect de activitate paza obiectivelor, bunurilor sau valorilor, paza transporturilor de bunuri şi de valori importante, în condiţii de maximă siguranţă a acestora, precum şi protecţia umană. 
Prin servicii de pază se înțelege:
a. paza proprietății împotriva accesului neautorizat sau a ocupării abuzive;
b. paza proprietății împotriva furturilor, a distrugerilor, incendiilor, precum și alte acțiuni producătoare de pagube materiale;
c. detectarea vizuală a eventualelor substanțe sau materiale de orice natură care pot provoca pagube;
d. paza mediului înconjurător;
e. furnizarea către autoritățile competente a informațiilor legate de incidentele apărute în timpul activității de pază.
Persoana care are atribuții de pază sau protecție trebuie să îndeplinească, cumulativ, următoarele condiții:
a. să aibă vârsta de cel puțin 18 ani;
b. să fie aptă medical pentru exercitarea funcției;
c. să nu aibă antecedente penale pentru infracțiuni săvârșite cu intenție;
d. să fie atestată profesional, potrivit prevederilor Legii nr. 333/2003 privind paza obiectivelor, bunurilor, valorilor și protecția persoanelor, republicată, cu modificările și completările ulterioare.

4. Cerințe privind organizarea serviciilor
Prestatorul trebuie să asigure paza obiectivului INCD URBAN-INCERC conform planului de pază a bunurilor și valorilor primite în pază şi să asigure integritatea acestora cu respectarea consemnelor generale și particulare.

[bookmark: _Hlk114481965]4.1. Cerințe minime
Prestatorul trebuie să îndeplinească următoarele:
· să fie autorizat pentru efectuarea serviciilor de pază conform actelor normative în vigoare;
· [bookmark: _Hlk111028938]să respecte condițiile pentru paza obiectivelor, bunurilor, valorilor și protecția persoanelor prevăzute în Legea nr. 333/2003 privind paza obiectivelor, bunurilor şi valorilor şi protecţia persoanelor și ale H.G. nr. 301/2012 pentru aprobarea Normelor metodologice de aplicare a Legii nr. 333/2003 privind paza obiectivelor, bunurilor şi valorilor şi protecţia persoanelor; 
· să asigure servicii de pază a obiectivului, bunurilor și valorilor, permanent, prin supraveghere, patrulare și control, timp de 24 ore/zi (zile lucrătoare, nelucrătoare și sărbători legale) cu personal de pază angajat specializat și atestat conform normelor în vigoare; 
· să obțină avizele de pază necesare de la organele de poliție competente, pentru întreg personalul de pază;
· să întocmească planul de pază al obiectivului ale căror bunuri și valori urmează a fi păzite, și să obțină avizul de specialitate al organelor de  poliție abilitate;
· să fie dotat conform Legii nr. 333/2003 privind paza obiectivelor, bunurilor şi valorilor şi protecţia persoanelor, cu următoarele:
· uniformă de serviciu și ecuson pentru agenții de pază, cu însemnele de identificare a personalului;
· mijloace de intervenție sau imobilizare specifice activității de pază și protecție, atât pe timpul zilei, cât şi pe timpul nopţii (tomfă, spray iritant lacrimogen pentru imobilizare, lanternă, fluier, alte accesorii); 
· mijloace tehnice de comunicare (staţii de emisie-recepţie sau telefoane mobile).
· să prezinte polița privind asigurarea bunurilor;
· să pună la dispoziţia INCD URBAN-INCERC, pe toată durata derulării contractelor subsecvente, numărul de agenţi necesar pentru efectuarea seviciului de pază;
· să asigure personal de pază verificat din punct de vedere al cazierelor judiciare şi atestat de Inspectoratul General de Poliţie al României;
· să repartizeze agenţii potrivit planului de pază;
· să asigure instruirea specifică a agenţilor de pază pentru îndeplinirea eficientă a atribuţiilor de serviciu;
· să comunice operativ, în scris, Beneficiarului, situaţiile care pot conduce la slăbirea sistemului de pază şi la înlesnirea sustragerii de bunuri, precum şi măsurile ce trebuie întreprinse;
· să colaboreze cu personalul Beneficiarului pentru rezolvarea unor situaţii deosebite ce pot să apară;
· să informeze în timp util şi ori de câte ori este cazul, reprezentantul Beneficiarului, cu toate evenimentele produse în timpul serviciului de pază, precum şi măsurile luate;
· să informeze urgent conducerea Beneficiarului şi să sesizeze organele de urmărire penală la constatarea unor urme de efracţie a căilor de acces în sediul institutului şi birourile de lucru;
· să instruiască agenţii ca bunurile sustrase din obiectivul păzit, descoperite de personalul de pază, să fie predate Beneficiarului pe bază de proces verbal, iar făptuitorii să fie deferiţi organelor de poliţie;
· să ţină legătura cu organele de poliţie din zonă pentru rezolvarea operativă a situaţiilor care necesită intervenţia acestora;
· să informeze Beneficiarul, în mod operativ, despre abaterile ce pun în pericol siguranţa obiectivului păzit, săvârşite de salariaţii acestuia în respectivul obiectiv;
· să asigure asistenţa şi intervenţia în timp util prin echipaje specializate de intervenţie, în conformitate cu prevederile planului de pază;
· să păstreze secretul profesional asupra datelor şi informaţiilor de care a luat cunoştinţă cu ocazia îndeplinirii atribuţiilor de serviciu;
· să răspundă material şi să despăgubească Beneficiarul pentru bunurile sustrase, evidenţiate în evidenţele contabile, dacă din cercetările efectuate de o comisie mixtă Prestator - Beneficiar sau de către organele de urmărire penală se va dovedi vinovăţia agenţilor de pază; plata prejudiciului se va face de către Prestator, în baza procesului-verbal încheiat de către comisia mixtă, semnat de reprezentanţii ambelor părţi sau pe bază de titlu executoriu;
· să instruiască personalul propriu în conformitate cu dispoziţiile care reglementează Legea securităţii şi sănătăţii în muncă nr. 319/2006 şi conform prevederilor Legii nr. 307/2006 privind apărarea împotriva incendiilor şi să răspundă pentru accidentele de muncă ale angajaţilor săi, survenite în timpul efectuării programului de lucru la sediul INCD URBAN-INCERC.

În vederea efectuării acestor servicii de pază și protecție, conform prevederilor Legii nr. 333/2003 privind paza obiectivelor, bunurilor, valorilor și protecția persoanelor, H.G. nr. 301/2012 pentru aprobarea Normelor metodologice de aplicare a Legii nr. 333/2003 privind paza obiectivelor, bunurilor, valorilor și protecția persoanelor, Prestatorul va prezenta obligatoriu următoarele documente: 
1. Conducătorul Prestatorului trebuie să obțină avizul Inspectoratului de Poliție Județean sau al Direcției Generale de Poliție a Municipiului București, după caz, în a cărei rază teritorială își are sediul societatea respectivă. Prestatorul va prezenta autorizația privind prestarea serviciilor de pază, conform Legii nr. 333/2003 privind paza obiectivelor, bunurilor şi valorilor şi protecţia persoanelor;
2. Personalul Prestatorului implicat în prestarea serviciilor trebuie să fie atestat conform H.G. nr. 301/2012 pentru aprobarea Normelor metodologice de aplicare a Legii nr. 333/2003 privind paza obiectivelor, bunurilor, valorilor și protecția persoanelor;
3. Prestatorul va face dovada deținerii unui program de pregătire anuală pentru personalul propriu, impus de Legea nr. 333/2003 privind paza obiectivelor, bunurilor şi valorilor şi protecţia persoanelor. Cheltuielile aferente pregătirii periodice sunt suportate de către Prestator;
4. Experiența personalului trebuie să fie de minim un an ca agent de pază;
5. Conducătorul Prestatorului este obligat să asigure respectarea prevederilor legale și a regulamentelor proprii în organizarea și funcționarea formei de pază, în angajarea, pregătirea și controlul personalului, portul uniformei și al însemnelor distinctive, precum și în dotarea cu mijloace de intervenție și apărare individuală, conform legii.

4.2. Îndatoririle agenţilor de securitate ai Prestatorului
În conformitate cu prevederile Legii nr. 333/2003 privind paza obiectivelor, bunurilor, valorilor şi protecţia persoanelor, art. 45-47, Prestatorul este obligat să angajeze personal de pază care să cunoască și să respecte îndatoririle ce îi revin, Prestatorul fiind direct răspunzător pentru integritatea obiectivului, bunurilor și valorilor încredințate.
În timpul serviciului, agentul de pază este obligat:
· să păzească obiectivul, bunurile și valorile nominalizate în planul de pază și să asigure integritatea acestora;
· să manifeste grijă în păstrarea şi evidenţa bunurilor, mijloacelor şi materialelor puse la dispoziţia sa de către Beneficiarul, în scopul executării normale a serviciilor de pază şi protecţie;
· să legitimeze şi să înregistreze toate persoanele care nu sunt angajaţi ai INCD URBAN-INCERC, precum și toate autoturismele care nu aparțin INCD URBAN-INCERC;
· să permită accesul în obiectiv numai în conformitate cu reglementările legale și cu dispozițiile interne;
· să cunoască locurile și punctele vulnerabile din perimetrul obiectivului, pentru a preveni producerea oricăror fapte de natură să aducă prejudicii unității păzite;
· să supravegheze parcarea institutului;
· să păstreze confidențialitatea deplină în legătură cu activitatea sa și cu datele şi informaţiile de care a luat cunoştinţă cu ocazia îndeplinirii atribuţiilor de serviciu și la care are acces în raport cu obiectivul Beneficiarului;
· să oprească și să legitimeze persoanele despre care există date sau indicii că au săvârșit infracțiuni sau alte fapte ilicite în obiectivul păzit, pe cele care încalcă normele interne stabilite prin regulamentele proprii, iar în cazul infracțiunilor flagrante, să prindă și să prezinte poliției pe făptuitor, să oprească și să predea poliției bunurile ori valorile care fac obiectul infrațiunii sau al altor fapte ilicite, luând măsuri pentru conservarea ori paza lor, întocmind totodată un proces-verbal pentru luarea acestor măsuri;
· să înștiințeze de îndată șeful său ierarhic și conducerea Beneficiarului despre  producerea oricărui eveniment în timpul executării serviciului și despre măsurile luate;
· în caz de avarii produse la instalații, conducte sau rezervoare de apă, combustibili ori substanțe chimice, la rețelele electrice sau telefonice în orice alte împrejurări care sunt de natură să producă pagube, să aducă de îndată la cunoștiință celor în drept asemenea evenimente și să ia primele masuri pentru limitarea consecințelor evenimentului;
· în caz de incendii, inundaţii sau calamităţi naturale, să ia imediat măsuri de limitare a efectelor acestor evenimente și de salvare a persoanelor, a bunurilor și a valorilor, să sesizeze pompierii și să anunțe conducerea Beneficiarului și poliția;
· să sesizeze de îndată poliția în legătură cu orice faptă de natură a prejudicia patrimoniul Beneficiarului, să asigure locul faptei dacă este cazul (conservarea urmelor) și să dea concursul la prinderea infractorilor și recuperarea bunurilor și valorilor, ori de câte ori este solicitat de către organele de urmărire penală sau de organele de poliție;
· să poarte uniforma și însemnele distinctive în timpul serviciului;
· să nu se prezinte la serviciu sub influența băuturilor alcoolice sau a altor substanțe psihoactive și nici să nu consume astfel de băuturi sau substanțe în timpul serviciului;
· să fie respectuos în raporturile de serviciu;
· să execute orice alte sarcini care i-au fost încredințate, potrivit planului de pază;
· să nu părăsească sub niciun motiv postul, decât în condiţii strict prevăzute pentru aceasta, prevăzute în planul de pază;
· să respecte întocmai regulile interne specifice obiectivului pe care îl deservește;
· să desfăşoare activitatea pentru care a fost angajat cu profesionalism şi cu respect pentru Beneficiar, angajaţii si clienţii acestuia;
· să coopereze în permanenţă cu factorii desemnaţi de conducerea Beneficiarului în scopul unei bune desfăşurări a activităţii de pază şi protecţie;
· să răspundă pentru prejudiciile cauzate Beneficiarului din culpa sa, în calitate de comitent pentru prepusul său, în strictă conformitate cu legea şi alte acte juridice întocmite pentru realizarea acestei răspunderi;
· să respecte consemnul general și particular al postului.
Se interzice accesul personalului din serviciul de pază în spațiile de lucru și depozitare aparținând Beneficiarului, cu excepția unor situații deosebite, accesul fiind permis numai cu însoțitor din partea Beneficiarului după o minimă instruire privind securitatea în muncă.

4.3. Durata contractului
Acordul-cadru intră în vigoare la data semnării acestuia de către părțile contractante și este valabil până la data de 31.12.2029.

5. Descrierea postului de pază și atribuțiile agenților
5.1. Numărul de posturi se prezintă astfel:
Postul de pază nr. 1: Post de pază, 24 ore din 24 de ore, 7 zile pe săptămână, între orele 00:00-24:00, situat la poarta principală de acces auto și pietonal din șos. Pantelimon, nr. 266.
Postul de pază nr. 2: Post de pază, 12 ore din 24 de ore, 7 zile pe săptămână, între orele 07:00-19:00, situat la poarta principală de acces auto și pietonal din str. Macazului.
Pentru buna desfășurare a activității de pază, în obiectiv vor exista următoarele registre, conform H.G. nr. 301/2012 privind normele de aplicare ale Legii nr. 333/2003 privind paza obiectivelor, bunurilor şi valorilor şi protecţia persoanelor :
a) registrul buletinul postului;
b) registrul de procese-verbale de predare-primire a serviciului;
c) registrul de evidență a accesului persoanelor;
d) registrul de evidență a accesului autovehiculelor;
e) registrul de control;
f) registrul de evenimente;
g) registrul special pentru păstrarea evidenței contractelor de prestări de servicii;
h) consemnul general dispus de societatea de pază și consemnul particular dispus de beneficiar.

5.2. Atribuțiile agenților de pază: 
Postul nr. 1. Acces auto și persoane
Post de pază, neînarmat, cu program de 24 ore, 7 zile pe săptămână, între orele 00:00-24:00, situat la poarta de acces în imobil.
Postul nr. 2. Acces auto și persoane
Post de pază, neînarmat, cu program de 12 ore, 7 zile pe săptămână, între orele 07:00-19:00, situat la poarta de acces în imobil.

Agenții de pază din post au următoarele atribuții:
· la intrarea în serviciu agentul (agenții) se prezintă la postul de pază pentru a se informa de la colegul său despre situația de la obiectiv și verifică existența și starea de funcționare a sistemelor de alarmare, legăturile telefonice radio cu dispeceratul și postul fix;
· verifică existența și starea fizică a documentelor, mijloacelor  de autoapărare și a celorlalte materiale conform opisurilor și le ia în primire pe bază de proces-verbal;
· se informează asupra eventualelor evenimente petrecute în afara serviciului sau asupra modului de soluționare a acestora;
· participă la executarea pazei și protecției obiectivului (spațiului stabilit prin zonele de responsabilitate), împotriva acțiunilor ilegale care pot leza dreptul de proprietate, existența  materială și integritatea fizică a acestora;
· colaborează permanent pe linia pazei și a accesului auto și pietonal în obiectiv cu persoanele din conducerea Beneficiarului;
· permit accesul persoanelor pe bază de:
· legitimație de serviciu pentru personalul propriu și pentru colocatari;
· tabel nominal, documente de identitate, confirmare telefonică, pentru persoanele din afara instituției;
· desfășoară activitatea de înscriere a datelor de identitate ale persoanelor în registrul de la post, cu respectarea prevederilor legale privind protecția datelor cu caracter personal;
· înmânează ecusonul de vizitator și atenționează persoanele care sosesc la obiectiv în scopuri diverse despre obligativitatea purtării la vedere a acestuia, pe durata cât se află în imobil chiar dacă sunt însoțite;
· restricționează accesul în curte/imobil a persoanelor aflate în stare de ebrietate, în stare evidentă de agitație sau cu manifestări agresive;
· controlează, la solicitarea reprezentantului Beneficiarului, pachetele, coletele sau gențile voluminoase la intrarea și ieșirea din sediul institutului;
· participă la executarea activităților specifice în vederea prevenirii combaterii faptelor antisociale;
· aplică măsurile legale și solicită sprijinul organelor de poliție în situația în care acțiunile anumitor persoane pun în pericol siguranța obiectivului ori integritatea corporală a persoanelor;
· acordă sprijin cetățenilor, la solicitarea acestora sau ori de câte ori constată apariția unor situații care impun intervenția de specialitate;
· previn lăsarea (depozitarea) de obiecte, pachete, plicuri sau alte materiale în zona de responsabilitate;
· previn aruncarea de pachete, colete sau alte materiale în/din interiorul obiectivului, în zona de responsabilitate, iar dacă acest lucru se întâmplă procedează conform prevederilor legale;
· participă la activitățile de salvare și evacuare a persoanelor și bunurilor periclitate de incendii, explozii, avarii, accidente, epidemii, calamități și catastrofe, precum și de limitare și înlăturare a urmărilor provocate de astfel de evenimente.
· permit accesul autovehiculelor pe bază de:
· permis de acces eliberat de Beneficiar pentru autovehiculele de serviciu ale Beneficiarului și pentru autovehiculele personale ale salariaților;
· tabel nominal sau confirmare telefonică pentru autovehiculele care deservesc colocatarii imobilului ori participă la diferite activități și evenimente etc.
· se va permite parcarea autovehiculelor vizitatorilor în incinta obiectivului numai în zona special destinată și numai în limita locurilor disponibile;
· solicită actualizarea periodică a tabelelor de acces care deservesc societățile din incinta obiectivului, care au aprobare pentru accesul în obiectiv;
· participă, prin patrulare, la menținerea ordinii interne în curtea obiectivului;
· supraveghează deplasarea persoanelor/autovehiculelor în curtea institutului, le îndrumă  către zonele de acces/spațiile destinate parcării;
· conduc în afara institutului persoanele aflate în stare de ebrietate, persoanele aflate în stare evidentă de agitație sau cu manifestări agresive;
· sprijină activitatea celorlalte elemente de dispozitiv, la solicitare, pentru îndeplinirea sarcinilor de serviciu.

Coordonatorul activității de pază, pe lângă obligațiile prevăzute la art. 46 din Legea nr.  333/2003 privind paza obiectivelor, bunurilor, valorilor și protecția persoanelor, republicată, cu modificările și completările ulterioare, are următoarele atribuții:
a. să organizeze, să conducă și să controleze activitatea de pază, precum și modul de executare a serviciului de către personalul din subordine;
b. să informeze de îndată conducerea Beneficiarului și poliția despre evenimentele produse pe timpul activității de pază și să țină evidența acestora;
c. să propună conducerii Beneficiarului măsuri pentru perfecționarea activității de pază;
d. să țină evidența mijloacelor tehnice din dotarea personalului de pază, să asigure păstrarea, întreținerea, depozitarea și folosirea acestora, potrivit legii.

5.3. Caracteristici referitoare la siguranță în exercitarea atribuțiilor agenților de pază
· asigurarea controlului;
· asigurarea legăturii cu dispeceratul și legăturii între agenții de pază;
· în cazul îndeplinirii defectuoase a obligațiilor contractuale,  Beneficiarul va fi despăgubit prin contravaloarea pagubelor produse de agenții de pază și dovedite de organele competente.

5.4. Personalul desemnat de Prestator trebuie să fie:
· personal de specialitate (agenți de pază) avizat de organele de poliție, instruit și dotat pentru activitatea prestată conform Legii nr. 333/2003 privind paza obiectivelor, bunurilor, valorilor și protecția persoanelor, republicată, cu modificările și completările ulterioare.

6. Atribuțiile și responsabilitățile părților, mecanismele necesare pentru managementul contractului
6.1. Obligațiile Prestatorului:
· [bookmark: _Hlk114562949]să presteze serviciile cu profesionalism şi cu promptitudine;
· să asigure protecția persoanelor aflate în incinta obiectivului INCD URBAN-INCERC;
· să presteze serviciile pe baza Planului de Pază și Intervenție întocmit cu respectarea prevederilor legale în vigoare specifice acestei activităţi, avizat de personalul autorizat al Poliției Române. Înregistrarea la Poliție se va face de către Prestator, iar dovada înregistrării se va depune la Beneficiar în maxim 10 zile de la data semnării contractului;
· planul de pază al obiectivelor va fi întocmit de către Prestator și prezentat Beneficiarului în vederea însușirii acestuia din punct de vedere al conținutului;
· începând cu prima zi din care preia obiectivul, Prestatorul va asigura logistica necesară desfășurării corespunzătoare a activității:
· pentru o bună comunicare între agenții de pază și dispeceratul Prestatorului, aceștia vor avea în dotare stații de emisie-recepție, telefoane mobile etc.;
· Prestatorul are obligația de a asigura dotarea agenților de pază cu uniforme de serviciu, însemne distincte și după caz, cu echipament de protecție pe care aceștia le vor purta în timpul executării serviciului;
· să ia în primire pe bază de proces verbal, să întreţină şi să menţină în stare de funcţionare bunurile şi utilităţile aferente, pentru a fi folosite exclusiv în executarea serviciului de pază şi intervenţie, în condiţiile actelor normative în vigoare;
· Prestatorul completează, dacă consideră necesar, inventarul spaţiului destinat pazei, de comun acord cu reprezentantul Beneficiarului, pentru a asigura desfăşurarea activităţilor specifice serviciilor prestate în condiţii optime, fără ca aceasta să implice alte obligaţii/costuri din partea Beneficiarului;
· agenții de pază vor purta în timpul serviciului un ecuson de identificare cu numele și prenumele, precum și cu denumirea unității la care este angajat;
· în cazul unor incidente (sustrageri, furturi etc.), se va constitui o comisie comună Prestator - Beneficiar, iar dacă se constată că pagubele materiale rezultate în urma acestor evenimente sunt din vina agenților de pază, acestea vor fi suportate integral de către Prestator;
· să execute serviciile de pază numai cu agenți atestați conform prevederilor Legii nr. 333/2003, cu modificările și completările ulterioare și să respecte numărul stabilit în conformitate cu planul de pază şi intervenţie și să respecte numărul stabilit în conformitate cu planul de pază şi intervenţie;
· să ia în primire pe bază de proces verbal, să întreţină şi să menţină în stare de funcţionare bunurile şi utilităţile aferente, pentru a fi folosite exclusiv în executarea serviciului de pază şi intervenţie, în condiţiile actelor normative în vigoare;
· să comunice reprezentantului Beneficiarului lunar, în ultima zi lucrătoare pentru luna următoare, planificarea agenţilor de securitate în post, iar eventualele modificări, vor fi comunicate cu cel puţin 24 de ore înainte de intrarea în serviciu sau ori de câte ori este nevoie;
· să supravegheze prestarea serviciilor, să asigure resursele umane calificate, materialele şi orice alte echipamente, fie de natură provizorie, fie definitivă;
· să înlocuiască personalul indisponibil sau cel căruia i se retrage autorizaţia de acces, cu personal autorizat, în maxim 48 de ore de la intrarea în indisponibilitate;
· să ia toate măsurile legale de asigurare a personalului propriu implicat în realizarea contractului, pe linie de protecţia muncii, mediu şi P.S.I., instruirea acestuia, acordarea echipamentului de lucru şi protecţie, cercetarea eventualelor accidente de muncă şi înregistrarea acestora;
· să prezinte, periodic, precum și din proprie iniţiativă şi/sau la cerere, către persoanele autorizate ale Beneficiarului, responsabile cu organizarea/coordonarea activităţii de pază în INCD URBAN-INCERC pe parcursul perioadei de valabilitate a contractului, documentele specifice activităților prestate, în termen de valabilitate, astfel încât activitatea de pază şi protecţie să se desfăşoare în condiţii de legalitate deplină şi continuitate;
· să adopte, neîntârziat, toate măsurile necesare în cazul tentativelor de furt sau al actelor de violenţă în incinta obiectivului, la nevoie procedându-se la imobilizarea, identificarea, reţinerea vinovaţilor şi predarea acestora organelor de poliţie competente pe baza întocmirii unui proces verbal de constatare;
· să adopte măsurile necesare pentru prevenirea şi/sau stoparea fenomenelor de panică, în cazul unor situaţii de forţă majoră (inundaţii, cutremure, întreruperea alimentării cu energie electrică etc.) sau în cazuri fortuite (avarii produse la instalaţii, la reţele electrice sau telefonice, incendii, acumulări/emisii de gaze etc.) şi adoptarea măsurilor ce se impun în astfel de situaţii pentru salvarea persoanelor şi a bunurilor/valorilor şi pentru reducerea la minim a consecinţelor periculoase;
· să asigure prestarea activității de pază, protecţie şi intervenție care se va efectua în regim de permanenţă, în ture, în toate zilele lunii calendaristice, indiferent de caracterul zilei;
· lucrătoare  sau nelucrătoare, în cadrul contractului, conform caietului de sarcini, a ofertei tehnice și a planului de pază;
· să verifice, zilnic, pe fiecare tură, prin şeful de obiectiv, următoarele: 
· prezența personalului la post şi să ia măsuri de completare a personalului lipsă, în cazul în care se constată astfel de situaţii;
· starea fizică a personalului (oboseală, boală, stare de ebrietate etc.);
· existenţa pe fiecare post de pază a documentelor care stabilesc modul de organizare  şi dotare a postului, modul de acţiune în diferite situaţii, listele cu personalul Beneficiarului şi ale Prestatorului care trebuie contactat în cazul producerii unui eveniment sau alte situaţii deosebite şi numerele de telefon la care pot fi contactaţi;
· starea fizică a incintelor păzite, orice deteriorare a stării fizice a acestora va fi sesizată imediat personalul autorizat.
· să procedeze la înlocuirea agentului/agenţilor de securitate, pentru care Beneficiarul constată că nu efectuează corespunzător prestarea de serviciilor de pază şi pe care Beneficiarul îl reclamă, în termen de 24 de ore de la data atenționării. În  cazul  abaterilor grave, înlocuirea agentului de securitate se va realiza cu maximă celeritate;
· să depună diligențele necesare pentru asigurarea unei ţinute morale şi a unui  comportament civilizat din partea agenţilor săi în raporturile acestora cu reprezentanţii Beneficiarului și cu salariaţii și partenerii acestuia. Orice abatere a conduitei acestora de la normele unui comportament civilizat şi bazat pe principii legale şi morale va trebui sesizată prompt, de către reprezentantul Beneficiarului pentru efectuarea controlului activităţii de pază și intervenție, conducerii Prestatorului, în scopul adoptării, de către acesta din urmă, a măsurilor corective corespunzătoare;
· să asigure cunoașterea și îndeplinirea de către personalul implicat în prestarea serviciilor de pază, protecție și intervenție, a îndatoririlor care le revin;
· să prezinte reprezentantului legal al Beneficiarului și persoanelor autorizate de acesta, următoarele: 
· un tabel cu numele și datele de identificare ale întregului personal desemnat să asigure paza, protecţia şi intervenția la obiectivul INCD URBAN-INCERC în termen de 3 (trei) zile lucrătoare de la semnarea contractului şi să actualizeze aceste informaţii ori de câte ori va apărea necesitatea, în maximum 3 (trei) zile lucrătoare de la data producerii modificării;
· copii după atestatele profesionale şi cazierul persoanelor desemnate să asigure paza, protecţia şi intervenția la imobilele/obiectivele specificate mai sus, la semnarea contractului, dar nu mai târziu de 5 (cinci) zile lucrătoare de la semnarea contractului. Aceste informații vor fi actualizate ori de câte ori este necesar, la înlocuirea personalului;
· grafic de tură lunar, pe post de pază, cu numele personalului desemnat să asigure paza obiectivului, în prima zi lucrătoare a fiecărei luni de prestare;
· Prestatorul este pe deplin răspunzător, atât pentru siguranţa tuturor operaţiunilor şi metodelor de prestare utilizate, cât şi pentru atestarea/calificarea personalului folosit, pe toată durata contractului;
· să asigure, pentru efectuarea prestației de pază, protecție și intervenție, personal de specialitate (agenţi de securitate) avizat de organele de poliție, atestat profesional angajat, salarizat, instruit, echipat şi dotat corespunzător legislației în vigoare aplicabile în România pentru activitatea prestată și conform cerințelor din prezentul caiet de sarcini;
· să asigure, pe toată durata contractului, pentru  personalul implicat în efectuarea prestației de pază, protecție și intervenție (agenții de securitate), toate categoriile de instructaje (profesionale, SSM, PSI etc.), la termenele legale, astfel încât personalul implicat în efectuarea prestației să fie instruit, să posede cunoștințele și deprinderile necesare activității pe care o va desfășura. Prestatorul va prezenta dovada efectuării acestora, la semnarea contractului şi, pe perioada contractului, la cererea Beneficiarului. Instruirea personalului de pază precum şi răspunderea care incumbă din nerespectarea prevederilor legale revin în sarcina exclusivă a Prestatorului;
· să asigure personalului implicat în prestarea serviciilor de pază, protecție și intervenție (agenții de securitate) următoarele accesorii obligatorii (echipamentul de lucru si dotarea tehnică a agenților de securitate conform normelor sale interne și legislației în vigoare), necesare pentru desfășurarea activității: uniforme cu însemnele firmei, ecuson cu însemnele firmei, tomfă, lanternă, pulverizator (spray) cu gaze iritant - lacrimogene, un mijloc de comunicare - telefon mobil sau aparat de emisie-recepţie;
· în cazul în care controalele organelor abilitate vor sesiza abateri/neregularităţi de orice natură, în desfăşurarea activităţii, ca urmare a deficienţelor sistemului şi dispozitivului de pază, protecţie şi intervenție, la obiectivul/postul de pază al Beneficiarului, în perioada de valabilitate a contractului, Prestatorul va suporta sancţiunile aplicate în urma constatărilor efectuate; în situaţia în care Prestatorul este sancţionat în mod repetat (de cel mult două ori în cursul derularii contractului), Beneficiarul va denunța unilateral contractul, prin simpla informare scrisă a Prestatorului în termen de maximum 15 (cincisprezece) zile de la constatare, fără punere în întârziere şi fără  interventia instanţei judecătoreşti competente;
· Prestatorul este responsabil pentru asigurarea controlului și sprijinirea agenților din postul fix şi/sau mobil, organizarea şi prestarea neîntreruptă a unei activități de dispecerat şi menținerea permanentă a legăturii, prin aparate de telefonie mobilă şi/sau prin aparate radio de emisie – recepție, între: reprezentanții Prestatorului cu funcții de conducere sau de coordonare în organizarea şi desfășurarea activității şi agenții aflați în dispozitivele Beneficiarului, precum și între agenții aflați în tură, în dispozitive;
· în cazul unor evenimente, Prestatorul (reprezentații sau după caz prepușii săi) va garanta comunicarea, atât de către șeful/coordonatorul obiectivului de pază, cât şi de către dispeceratul său, a informațiilor necesare către reprezentanții autorizați ai Beneficiarului, precum și realizarea intervențiilor necesare.
· respectarea prevederilor legislative privind existența, la nivelul societății, a unui personal calificat responsabil cu selecția, recrutarea personalului, evaluarea performanței după angajare (evaluarea abilităților de comunicare, scris, citit, vorbit în limba română) și cu instruirea periodică recapitulativă a agenților de securitate (inclusiv pentru utilizarea echipamentelor tehnice și de comunicație), precum si asumarea răspunderii care incumbă din nerespectarea prevederilor legale;
· respectarea prevederile legale privind angajarea personalului de pază, respectarea principiului nediscriminării;
· respectarea condiţiilor impuse de legislaţia în vigoare privind paza şi protecţia obiectivului, protecţia muncii, prevenirea și stingerea incendiilor precum și protecţia mediului;
· respectarea prevederilor legale (H.G. nr. 1425/2006 pentru aprobarea Normelor metodologice de aplicare a prevederilor Legii securității și sănătății în muncă nr. 319/2006) prin deținerea de  personal anume desemnat pe linie de Sănătate și Securitate în Muncă și prin constituirea unui Comitet de Sănătate și Securitate în Muncă. 
· controlul şi îndrumarea, conform normativelor în vigoare, organizarea şi executarea activităţii de pază şi control acces desfăşurată de agenţii de securitate;
· despăgubirea Beneficiarului prin contravaloarea pagubelor, dovedite de organele competente, produse de prestator, prin îndeplinirea defectuoasă a obligaţiilor prezentului contract în subsidiar cu autorii direcți ai faptelor din care au rezultat prejudiciile și în cazul în care există o legatură de cauzalitate între fapta din care au rezultat prejudiciile și neîndeplinirea sau îndeplinirea defectuoasă a atribuțiilor de pază;
· în situaţiile sustragerilor de bunuri din oricare dintre imobilele Beneficiarului supuse prestaţiei (obiectivele pazei) prejudiciul va fi recuperat de la Prestator, prin executarea de către Beneficiar a garanției de bună execuție anexă la prezentul contract. Dacă prejudiciul depășește valoarea garanției de bună execuție. acesta se va recupera potrivit asigurării de răspundere civilă a societății de pază, pentru prejudicii provocate beneficiarilor serviciilor sale sau terţilor păgubiţi, ca urmare a producerii unui eveniment asigurat, care va fi cesionată în favoarea Beneficiarului;
· planul de pază al obiectivelor va fi întocmit de către Prestator și prezentat Beneficiarului în vederea însușirii acestuia din punct de vedere al conținutului;
· asigurarea unui echipaj de intervenţie în caz de urgenţă, capabil să intervină cu respectarea timpilor stabiliți de normele legale incidente în domeniul sistemelor de securitate private;
· ofertanţii trebuie să fie capabili să demonstreze în mod clar că eventualele contracte colective şi legea naţională privind munca sunt respectate. Acest lucru trebuie demonstrat prin existența în zona vizată a unui sediu secundar declarat și autorizat pentru organizarea activității și coordonarea personalului (certificat constatator de la Oficiul Registrului Comerțului) sau că angajații sunt din această zonă. În cazul în care nu există contracte colective, planificările în serviciu sau pontajele și statele de salarii ar putea servi drept indicaţie pentru orele de lucru şi lungimea turelor;
· să demonstreze în mod clar o asigurare de răspundere civilă pentru toţi angajaţii săi, incluzând echipa de management a companiei care acoperă în special acele activităţi solicitate de Beneficiar. Acest lucru trebuie să includă manipularea echipamentelor şi armelor, dacă este cazul.

6.2. Beneficiarul este responsabil pentru:
· [bookmark: _Hlk128418574]aducerea la cunoştinţa Prestatorului a prevederilor Regulamentului Intern sau a Deciziilor interne referitoare la accesul şi circulaţia în locația menționată mai sus sau cele cu privire la organizarea activităţii de pază şi PSI;
· punerea la dispoziția Prestatorului a tuturor informațiilor disponibile pentru obținerea rezultatelor așteptate, cum ar fi: date de intrare, raportări, situații specifice, evaluarea de risc la securitate fizică și planul de pază precum și reglementările interne, procedurile și instrucțiunile de lucru care au legatură cu buna îndeplinire a sarcinilor și atribuțiilor serviciilor de pază;
· punerea la dispoziția Prestatorului, a unui spațiu de lucru/cabină de pază, încălzit/ă pe timp de iarnă, mobilat/ă și alimentat/ă cu energie electrică;
· asigurarea accesului la toalete și vestiare pentru personalul implicat în activități de pază;
· asigurarea mijloacelor de protecție individuală pentru riscurile pe linie de SSM;
· desemnarea echipei implicate și responsabile cu interacțiunea și suportul oferit Prestatorului; Beneficiarul va numi responsabilul de contract care va monitoriza permanent derularea contractului şi va asigura contactul nemijlocit cu Prestatorul;
· asigurarea tuturor resurselor care sunt în sarcina sa pentru buna derulare a contractului;
· să notifice prompt, conducerii Prestatorului, orice schimbare în planuri sau consemnele stabilite pentru acoperirea obiectului contractului, precum şi orice modificare cu privire la orarul de lucru în cadrul locației mentionate mai sus;
· în situaţia sesizărilor de sustrageri de bunuri, să pună la dispoziţia Prestatorului, în scopul evaluării rapide a prejudiciului, de către societatea de asigurări a Prestatorului, toate documentele contabile din care să rezulte existenţa bunurilor sustrase din patrimoniul Beneficiarului şi dovada valorii lor, înaintea producerii evenimentului;
· să plătească, lunar, preţul tuturor serviciilor efectiv şi corect prestate, pe baza facturii prezentate de Prestator și acceptate la plată de către Beneficiar, conform tarifului stabilit şi la termenul prevăzut în prezentul contract. Prestarea serviciilor este confirmată prin procesul verbal de recepție semnat, fără observații de către Beneficiar;
· să recepţioneze serviciile prestate în conformitate cu prevederile prezentului contract, prin semnarea procesului verbal de recepție;
· efectuarea controalelor săptămânale privind modul de efectuare a serviciului de pază de către Prestator, stabilind măsurile care se impun, în funcţie de constatările făcute. Controlul modului de executare a pazei şi intervenţiei se face de către reprezentantul Beneficiarului;
· Beneficiarul va comunica Prestatorului orice nereguli constatate, referitoare la modul de derulare a Contractului sau în legătură cu deficienţele manifestate în exercitarea atribuţiilor profesionale şi comportamentul agenţilor de securitate,  în vederea luării măsurilor de remediere. Neregulile constatate cu privire la modul de efectuare a pazei vor fi formulate în scris, în termen de maximum 48 de ore de la constatarea acestora;
· comunicarea regulilor privind accesul şi circulaţia în interiorul obiectivelor;
· verificarea pontajului transmis de Prestator, în maximum 24 de ore de la data predării acestuia către Beneficiar;
· supravegherea și adoptarea de măsuri de recuperare a pagubelor de la Prestator pentru eventualele daune, cum ar fi degradări, furturi etc. prin rețineri din garanția de bună execuție depusă de Prestator.
	
7. Ipoteze și riscuri
[bookmark: _Hlk115265221]Beneficiarul va prezenta riscurile și recomandările privind securitatea obiectivului așa cum au fost identificate în evaluarea de risc la securitate fizică întocmită conform H.G. nr. 301/2012 pentru aprobarea Normelor metodologice de aplicare a Legii nr. 333/2003 privind paza obiectivelor, bunurilor, valorilor și protecția persoanelor.
În pregătirea Ofertei, Ofertanții trebuie să aibă în vedere, în afară de riscurile și amenințările identificate în Evaluarea de risc la securitatea fizică, cel puțin riscurile și ipotezele care pot apărea în derularea contractului. Acestea pot fi: 
a. dificultăți de colaborare și comunicare între factorii interesați implicați;
b. datele și informațiile necesare desfășurării serviciilor comunicate de către Beneficiar care nu sunt suficiente pentru îndeplinirea cerințelor solicitate prin Caietul de sarcini;
c. adăugarea de activități noi, pe parcursul derulării contractului.

8. Locul desfășurării activităților
Serviciile se vor presta la sediul INCD URBAN-INCERC, din București, Șos. Pantelimon, nr. 266, sector 2.

9. Cadrul legal care guvernează relația dintre Beneficiar și Prestator (inclusiv în domeniile calității, mediului, social și al relațiilor de muncă)
Prestatorul trebuie să respecte toate prevederile legale incidente obiectului contractului, aplicabile la nivel național, dar și regulamentele aplicabile la nivelul Uniunii Europene (acolo unde se impune).
Pe perioada realizării tuturor activităților din cadrul Contractului, Prestatorul este responsabil pentru implementarea celor mai bune practici, în conformitate cu legislația și regulamentele existente la nivel național și la nivelul Uniunii Europene. Prestatorul răspunde față de Beneficiar, pentru orice nerespectare sau omisiune a respectării oricăror prevederi legale și normative aplicabile. Beneficiarul nu va fi ținut responsabil pentru nerespectarea sau omisiunea respectării de către Contractant a oricărei prevederi legale sau a oricărui act normativ aplicabil precum și atât pentru prestarea serviciilor cât și pentru rezultatele generate de prestarea serviciilor.
În cazul în care intervin schimbări legislative, Prestatorul are obligația de a informa Beneficiarul cu privire la consecințele asupra activităților care fac obiectul Contractului și de a-și adapta activitatea în funcție de decizia Beneficiarului în legătură cu schimbările legislative.
 În cazul în care o astfel de situație este aplicabilă trebuie precizat în Contract mecanismul de soluționare a unor astfel de situații.
Ofertantul devenit Contractant are obligația de a respecta în executarea Contractului, obligațiile aplicabile în domeniul mediului, social și al muncii instituite prin dreptul Uniunii, prin dreptul național, prin acorduri colective sau prin dispozițiile internaționale de drept în domeniul mediului, social și al muncii.
În cazul în care Prestatorul nu își îndepliniește obligațiile pe linie socială și de mediu, Beneficiarul va înceta contractul cu acesta fără altă formalitate suplimentară.

10. Rapoartele/documentele solicitate de la contractant (condiții de acceptanță la plată a serviciilor)/suspendarea plății serviciilor
Factura se emite până la data de 5 ale lunii în curs, și reprezintă contravaloarea serviciilor prestate pentru luna anterioară.  
Beneficiarul are obligaţia de a efectua plata către Prestator în termen de 30 de zile de la acceptarea la plată a facturii de către acesta și de la recepţia serviciilor.
Plata serviciilor prestate se va efectua doar pe baza facturii și a documentelor însoțitoare, respectiv a procesului-verbal de prestație calitativ și cantitativ, Centralizatorul de prezență, centralizator ore prestate efectiv și pontajul aferent, avizate și asumate de către reprezentantul legal al Prestatorului și cel desemnat al Beneficiarului.
Plata se va realiza prin ordin de plată, pe baza documentelor mai sus menționate, în contul pe care Prestatorul se obligă să-l deschidă la Trezorerie, conform contract.
Prestatorul are obligația de a întocmi la sfârșitul fiecărei luni calendaristice un proces verbal de bună prestație ce va fi vizat și asumat de către reprezentantul Beneficiarului, și de către cel al obiectivului unde s-a efectuat serviciul de pază.
Totodată, Prestatorul trebuie să completeze și să vizeze lunar Centralizatorul de prezență pentru obiectiv și să prezinte spre vizare și asumare, reprezentantului Beneficiarului.
Facturile vor fi întocmite pe baza pontajelor vizate și asumate de Beneficiar, iar la plată acestea vor fi obligatoriu prezentate numai însoțite de documentele menționate anterior.
Pentru pagubele cauzate Beneficiarului, constatate în obiectivele stabilite prin contractul de prestări servicii, ca fiind produse exclusiv din culpa Prestatorului, acesta va răspunde material (penal sau patrimonial, conform prevederilor legale). Plata prejudiciului se va face de către Prestator în baza unui proces verbal încheiat și însușit de către o comisie mixtă (Beneficiar - Prestator), sau printr-o hotărâre definitivă a instanțelor de judecată competente.
Plata prestației se face prin ordin de plată în maxim 30 de zile de la data recepției fără obiecțiuni a serviciilor care fac obiectul contractului, pe baza prezentării următoarelor documente: 
· Proces verbal de recepție a prestației serviciilor, semnat fără obiecțiuni de delegații împuterniciți ai ambelor părți contractante; 
· Factura completată conform actelor normative în vigoare.

11. Ajustarea prețului
Prețul contractului se va ajusta în funcție de modificările actelor normative incidente în materie (modificarea salariului minim garantat în plată, modificarea legislației în domeniu, alte modificări legislative cu impact în tariful prestației).
Pe parcursul derulării contractului de achiziție publică de servicii, tariful prestației poate fi ajustat/actualizat folosind indicele prețurilor de consum pentru servicii (IPC servicii) comunicat de către Institutul Național de Statistică (Beneficiarul va preciza concret cum și la ce interval de timp urmează să se aplice actualizarea prețului). 
Formula de ajustare (tariful unitar inițial x IPC/100)

12. Recepție și verificări
[bookmark: _Hlk114569586]Verificarea calității serviciului desfășurat de agenții de pază se face de către Beneficiar împreună cu împuternicitul Prestatorului.
Efectuarea prestației de pază în condițiile stabilite prin contractul de prestări servicii de pază va fi confirmată de reprezentanții Prestatorului și ai Beneficiarului printr-un proces verbal de recepție a serviciilor de pază. Încheierea și semnarea de către părți fără obiecțiuni a procesului-verbal, condiționează plata prestației. Pe baza procesului-verbal de verificare determinându-se procentul mediu pe baza căruia se va stabili suma efectivă de plată.

[bookmark: _Hlk114569525]12.1. Verificări care se efectuează de către Prestator, prin personal numit în acest scop: 
· starea agenților de securitate (uniformă, dotare, stare de oboseală sau ebrietate etc); 
· dotarea conform prevederilor contractului și cerințelor specifice obiectivului păzit (uniforme, însemne distinctive ale societății, echipament, mijloace de apărare, mijloace de comunicație etc); 
· predarea-primirea serviciului între schimburi, prezentarea la ora și locul stabilit; 
· existența și consemnarea zilnică în registrele specifice executării și evidențierii serviciului de pază (conform H.G. nr. 301/2012 pentru aprobarea Normelor metodologice de aplicare a Legii nr. 333/2003 privind paza obiectivelor, bunurilor, valorilor și protecția persoanelor );
· respectarea prevederilor planului de pază, consemnul general și particular al postului.

12.2. Verificări care se efectuează de către personalul desemnat de conducerea Beneficiarului: 
· integritatea obiectivelor păzite (uși acces, holuri, finisaje, instalații de iluminat, ventilație, utilaje, împrejmuiri, dotări, mobilier etc); 
· încadrarea cu personal atestat sau în curs de calificare conform legii a postului de pază, prezența la post a agenților de securitate, comportamentul, starea acestora și dotarea conform cerințelor stabilite prin contractul de prestări servicii de pază; 
· existența registrelor de lucru pentru serviciul de pază, care vor fi înregistrate de Prestator și vizate de Beneficiar spre neschimbare.

12.3. Sistemul de penalizare 
[bookmark: _Hlk115265567][bookmark: _Hlk114570059]Efectuarea prestației de pază în condițiile stabilite prin contractul de prestări servicii de pază va fi confirmată de reprezentanții Prestatorului și ai Beneficiarului printr-un proces verbal de recepție a serviciilor de pază.  Încheierea și semnarea de către părți fără obiecțiuni a procesului verbal, condiționează plata prestației.
Neexecutarea, executarea cu întârziere sau necorespunzătoare a obligațiilor prevăzute în Contract, în Caietul de sarcini și în Planul de pază, atrage pentru partea în culpă, plata de despăgubiri potrivit legislației în vigoare, precum și penalități calculate conform unui sistem de penalizare.
Pentru neîndeplinirea de către agenții de securitate a obligațiilor prevăzute în contract se introduce sistemul de penalizare, pentru următoarele nereguli constatate în timpul efectuării serviciului de pază:
Diminuarea procentului maximal (100%) se va face în funcție de numărul de neregului constatate, astfel:
· [bookmark: _Hlk128420225]câte 5% pentru fiecare salariat care se constată că a părăsit nejustificat postul, fără aprobarea șefului de tură al firmei de pază și avizarea reprezentantului Beneficiarului sau, după caz, a șefului de tură, neprezentarea la post, dormitul în timpul serviciului, nerespectarea programului de lucru;
· câte 5% pentru nesupravegherea zonei atribuită postului de către agentul de securitate, prin efectuarea de către acesta a altor activități decât cele stabilite în contract/consemnul postului, cum ar fi staționarea nejustificată în alt perimetru;
· câte 10% pentru fiecare post de pază sau control neacoperit cu agenții de pază în timpul programului de funcționare;
· câte 5% pentru fiecare agent de pază care are o ținută necorespunzatoare (uniformă lipsă sau incompletă, nepurtare ecuson);
· câte 5% pentru fiecare agent de pază care nu are dotarea corespunzătoare;
· câte 5% pentru fiecare agent de pază constatat cu un comportement necorespunzător în timpul efectuării serviciului (atitudine nepoliticoasă față de salariați/vizitatori oficiali, aspect neîngrijit fizic și al uniformei, consumul de băuturi alcoolice și/sau substanțe halucinogene și efectuarea serviciului sub influența acestora, fumatul în imobile și/sau locuri nepermise, practicarea jocurilor pe telefon/tablete, cititul de cărți/ziare).;
· câte 10% pentru fiecare agent de pază depistat sub influența băuturilor alcoolice;
· câte 5% pentru fiecare tip de neregulă constatată, anume: permiterea accesului celor care nu posedă documente corespunzătoare, comerț ambulant, cerșetorie etc.;
· câte 5% pentru neîndeplinirea atribuțiilor de pază ce au drept consecință distrugerea bunurilor Beneficiarului (instalații, finisaje, mobilier, alte amenajări din incinta imobilelor etc.), inclusiv neîncadrarea în timpul de intervenție asumat;
· câte 5% pentru permiterea accesului în incinta imobilelor pe care le deservesc a autovehiculelor care nu sunt autorizate în acest sens.

Neregulile constatate în activitatea agenților de securitate vor fi consemnate în scris sub formă de Notă de constatare, astfel:
Personalul cu atribuții de îndrumare și control din cadrul Beneficiarului va consemna eventualele nereguli constatate, în scris, însoțite de dovezi concludente (foto, video) sub formă de Nota de constatare care va fi înaintată conducerii INCD URBAN-INCERC.
Constatările efectuate trebuie să fie obiective, să precizeze în clar data, ora, neregula/ neregulile depistate, identitatea agentului de securitate (nr. ecuson, nume - dacă este posibil) și vor fi semnate în clar și olograf de către cel care a efectuat constatarea. 
Nota de constatare va fi transmisă conducerii INCD URBAN-INCERC, precum și Prestatorului.

13. Dotare
Agenții de pază vor fi echipați cu ținută adecvată anotimpului și misiunii ce o au de îndeplinit conform H.G. nr. 935/2007 privind stabilirea modelului echipamentului pentru agenți de pază care își desfășoara activitatea în cadrul societății de pază și protecție, aceasta având însemnele firmei și aprobare de la lnspectoratul General al Poliției Române.
Agenții de pază trebuie să fie dotați în mod corespunzător și să fie avizați de Ministerul Afacerilor Interne, în conformitate cu prevederile Legii nr. 333/2003 privind paza obiectivelor, bunurilor, valorilor și protecția persoanelor, cu modificările și completările ulterioare.
Prestatorul va face dovada deținerii și a disponibilității utilizării unui mijloc auto și va avea obligația de patrulare, control și intervenție.

14. Programul agenților de pază (norme, ture, ore suplimentare)
Programul agenților de pază este în ture. 
Graficele de lucru vor fi în conformitate cu prevederile legale.

15. Convenție de securitatea muncii și PSI
Pentru prevenirea incidentelor de protecția muncii, personalul contractor va respecta normele de Securitatea Muncii și P.S.I  în obiectivul în care își desfășoară activitatea.
Pe toată durata desfășurării activității serviciului de pază, Prestatorul are obligația să respecte și să asigure pentru agenții de pază prevederile Legii nr. 319/2006 - Legea securității și sănătății în muncă, cu modificările și completările ulterioare, Legea nr. 307/2006 privind apărarea împotriva incendiilor, cu modificările și completările ulterioare, H.G. nr. 1425/2006 pentru aprobarea Normelor metodologice de aplicare a prevederilor Legii securității și sănătății în muncă nr. 319/2006, cu modificările și completările ulterioare.

16. Ofertanții trebuie sa aibă în vedere următoarele:
Se va completa formularul de ofertă financiară conform modelului din secțiunea Formulare.
Valabilitatea ofertei: 90 zile

16.1. Criterii de calificare:
a. licența de funcționare pentru servicii de pază;
b. aviz favorabil pentru conducătorul societății;
c. ISO 9001/2008 Sistem de Management al calității (nu se acceptă în curs de certificare) sau echivalent;
d. certificat privind sistemul de managementul calitații;
e. agentul de pază trebuie să aibă minim următoarea dotare tehnică proprie:
· Tomfă;
· Spray lacrimogen-iritant; 
· Lanternă;
· Vestă multifuncțională;  
· Fluier;
· Telefon mobil/stație emisie recepție pentru legătura cu șeful de obiectiv și dispeceratul propriu;
f. Ofertantul trebuie să dispună de un număr minim de agenți de pază pentru derularea contractului cu paza în ture. Ofertantul va asigura numărul de agenți de pază solicitat, indiferent de perioada efectuării concediilor de odihnă, a concediilor medicale, a zilelor libere etc. 
Pentru agenții de pază se vor prezenta copii ale atestatelor eliberate de Direcția Generală de Poliție a Municipiului București sau, după caz, de Inspectoratul de Poliție Județean în raza căruia persoana își are domiciliul sau reședința sau certificatele de calificare profesionale ale agenților eliberate de persoane juridice atestate (autorizate) de organele competente. Atestatul eliberat acordă dreptul persoanei deținătoare de a practica ocupația de bază în domeniul reglementat de legislația în vigoare;
g. se va prezenta pentru conducătorul societății specializate de pază avizul lnspectoratului de Poliție Județean sau, după caz, al Direcției Generale de Poliție a Municipiului București, în a cărei rază teritorială își are sediul societatea respectivă, în conformitate cu legislația în vigoare;
h. minim 3 ani vechime în realizarea activității de pază în obiective cu cel puțin două posturi fixe de pază și acces.

16.2. Alte prevederi:
a. cerințele din acest Caiet de sarcini sunt minimale;
b. serviciile se prestează la sediul Beneficiarului;
c. pentru efectuarea plăților, Prestatorul trebuie sa aibă cont deschis la Trezorerie. Prețul se ajustează numai dacă este prevăzut expres în norme legale intervenite în timpul contractului.
d. cerințele impuse prin prezentul Caiet de sarcini vor fi considerate ca fiind minimale obligatorii. În acest sens oferta prezentată care se abate de la prevederile Caietului de sarcini, va fi luată în considerare numai în măsura în care propunerea tehnică presupune asigurarea unui nivel calitativ superior cerințelor solicitate;
e. în baza acordului-cadru încheiat până la data de 31.12.2029, cu un singur Prestator,  se va încheia anual un contract subsecvent.

